กูรูมองเทคนิคหนุน SET พรุ่งนี้ปรับขึ้น
บล.โนมูระฯ มองแนวโน้มการลงทุนในวันพรุ่งนี้ (19 ม.ค.) เชื่อว่าตลาดฯมีโอกาสที่จะดีดตัวขึ้นไปได้ในทางเทคนิค พร้อมให้ติดตามตัวเลขการขยายตัวทางเศรษฐกิจ (GDP) ของจีนงวดไตรมาส 4/59 ซึ่งตลาดคาดว่าจะเติบโต 6.9% ต้องรอดูว่าจะเป็น Sentiment เชิงบวกให้กับตลาดในเอเชียได้หรือไม่ พร้อมให้แนวรับ 1,230 จุด ส่วนแนวต้าน 1,265-1,270 จุด
18 ม.ค. 2559

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยในช่วงบ่ายนี้ (18 ม.ค.) มีภาพของการฟื้นตัวในระยะสั้นหลังจากปรับฐานลงไปตามราคาน้ำมันที่ดิ่งลง ซึ่งเป็นการตอบรับข่าวสหภาพยุโรปยกเลิกการคว่ำบาตรอิหร่าน อีกทั้งเศรษฐกิจของสหรัฐฯยังไม่แข็งแกร่ง ทำให้ตลาดมองว่าการปรับขึ้นอัตราดอกเบี้ยของสหรัฐอาจจะไม่ได้เป็นไปตามเป้าหมายที่วางไว้ ทำให้เก็งประเด็นบวกว่าอัตราดอกเบี้ยสหรัฐฯคงจะยังอยู่ในระดับต่ำต่อไปก่อนจะค่อย ๆ ฟื้นตัว
นอกจากนี้ ตลาดบ้านเราปรับตัวลงมามากแล้ว ซึ่งในแง่ปัจจัยพื้นฐานถือว่าถูกแล้ว ขณะที่ตลาดหุ้นอื่นในภูมิภาคเอเชียวันนี้มีการเคลี่อนไหวทั้งในแดนบวกและลบ ส่วนตลาดในยุโรปเปิดในช่วงบ่ายนี้อยู่ในแดนบวกเฉลี่ย 0.4% และดาวโจนส์ฟิวเจอร์สบวกราว 0.7%
แนวโน้มการลงทุนในวันพรุ่งนี้ (19 ม.ค.) เชื่อว่าตลาดฯมีโอกาสที่จะดีดตัวขึ้นไปได้ในทางเทคนิค พร้อมให้ติดตามตัวเลขการขยายตัวทางเศรษฐกิจ (GDP) ของจีนงวดไตรมาส 4/59 ซึ่งตลาดคาดว่าจะเติบโต 6.9% ต้องรอดูว่าจะเป็น Sentiment เชิงบวกให้กับตลาดในเอเชียได้หรือไม่ พร้อมให้แนวรับ 1,230 จุด ส่วนแนวต้าน 1,265-1,270 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 198.00 บาท ลดลง 8.00 บาท
ADVANC ปิดที่ 145.50 บาท เพิ่มขึ้น 1.00 บาท
KBANK ปิดที่ 152.50 บาท ลดลง 1.50 บาท
JAS ปิดที่ 2.94 บาท ลดลง 0.10 บาท
SCB ปิดที่ 114.00 บาท ไม่เปลี่ยนแปลง